Jesús‑ni nna rodolise ka benne attu libe nna redeabie ke:
―Neti ankaa xiani ge ka benne seꞌe yiesi lo yu‑ni.
Benne etenalhe neti,
labí tseki benneha lheꞌe chulha,
sinuki tsekilee lheꞌe xianiha,
xiani nu uinna kini satíaba aka benbie arlo Tata Do Yebáha.
Tti biyienkin fariseo‑ni nu reeha,
nianna rákane:
―La kwinabalu rigixxiꞌalu nuxa ankalu.
Lanú attu nuxa benne rigixxiꞌana gelu.
De nuha nna labí daka nu rigixxiꞌalu‑na.
Jesús‑ni nna bekabie gekani,
ree:
―Meskiba kwinaba neti rigixxiꞌaya kia,
ttaka gwa dakaba nu rinnea‑ni kumu neti gwa yubaa gaxa biriaya daya lhe gaxa daka diaya lhe,
ttaka lebiꞌi labí yule gá biriaya daya lhe gá daka diaya lhe.
Lebiꞌi ruinbale elhuxtisi ge ttu benne attiba ruinba ka benne seꞌe yiesi lo yu‑ni.
Neti labí runia elhuxtisi ge nuxa benne.
Ganna unia elhuxtisi nna uinbaa na attiba ankaba geni,
kumu labí ttú neti nuha unia elhuxtisiha,
uingaba Tata kia benne udhelhe netiha.
Lo bia bennabi gele‑na dia ra deki ganna chupa ka benne rinneke turoꞌo rigixxiꞌake ge nu bilákanie,
laꞌania nna gwa dakaba nu rinne ka benneha.
Anágaba neti,
la kwinaba neti rigixxiꞌaya kia lhe Tata kia benne udhelhe netiha,
benneha nuha ankagabe attu benne rigixxiꞌabie kia.
Lakana nna unnaba tisakane,
rákana:
―¿Ná tata gelu?
Jesús‑ni nna bekabie gekani,
ree:
―Lebiꞌi labí gwalí ankabienle neti,
nigaba ankabienle Tata kiaha.
Gannala ttixka ankabienle neti,
laꞌania nna gwankabialinle Tata kiaha.
Iyá nuní ra Jesús‑ni tti doe ruleꞌenie ka benne roꞌo yotuha gaxxaba ata sia ka nu riguꞌuke belhiu lheꞌekaniha nna ni ttúkana labí bedaxxukane kumu labí chi bisia ura gebie.
Nianna redea Jesús‑ni ka benneha attu libe:
―Neti eyaꞌabaa,
lebiꞌi nna egilale neti.
Ttaka ata eyaꞌayaha,
lebiꞌi labí aka esiale niha,
nna lo ka tulha gele‑naba gattile.
Nianna ra ka nu loni ge ka benne Israel‑ni:
―¿Si la labana uin geni ki gattina,
de nuha nna rana:
“Ata eyaꞌayaha,
lebiꞌi labí aka esiale niha”?
Jesús‑ni nna ree kana:
―Lebiꞌi ankabale ge yiesi lo yu‑ni,
neti nna ankabaa ge yebáha.
Labí ankaa ge yiesi lo yu‑ni.
De nuha nna ria le:
“Gattibale lo ka tulha gele‑na.”
Kumu ganna abíba ria lele deki neti ankaa nu chi ria le deki ankaa,
laꞌania nna gattibale lo ka tulha gele‑na.
Nianna unnaba tisakane,
rákane:
―Lu nna,
¿nú ankalu?
Lee nna ree kana:
―Neti ankabaa benne chi xpeya le sisiꞌa tteha xa.
Ixeba nu teeti upeya le lhe ge ixeba nu ukinnia le lhe,
ttaka labí unia aníha.
Kumu sunruba rigixxiꞌania ka benne seꞌe yiesi lo yu‑ni nu biyienti ra benne udhelhe netiha.
Benneha rinnebe nu ankaba gwalí.
Ttaka lakana nna labí ute dákinna deki ge Tata geeha‑ba nuha rinnebie,
delába benne do yebáha.
De nuha nna ra Jesús‑ni kana:
―Neti benne daya yebáha,
gannaliba chi ulhidhale neti betále lo ya kurusiha,
laꞌanialiba nna tte denle deki neti nuha ankaa nu chi ria le deki ankaa lhe anágaba tte dágabinle deki labí runia nu anka kia,
sinuki attiba beleꞌeni Tata kiaha neti,
aníha‑ba rinnea.
Tata kia benne udhelhe netiha gwa duba benneha len neti.
Labí chi bedú benneha neti suna ttúbaa,
kumu satíaba runia nu ruꞌu lebie.
Tti ra Jesús‑ni aníha,
ixeba ka benne ugía leke gebie.